മോദിക്ക് ബദലായി ഉയര്ന്നുവരുന്നതില് രാഹുല് പരാജയം പ്രതിപക്ഷത്തെ മമത നയിക്കണമെന്ന് തൃണമൂല് പത്രം, പ്രതിഷേധവുമായി കോണ്ഗ്രസ് കൊല്ക്കത്ത: പ്രധാനമന്ത്രി നരേന്ദ്ര മോദിക്ക് ബദലായി കോണ്ഗ്രസ് നേതാവ് രാഹുല് ഗാന്ധിക്ക് ഉയര്ന്നുവരാന് കഴിഞ്ഞിട്ടില്ലെന്നും 2024ലെ പൊതുതെരഞ്ഞെടുപ്പിന് മുന്നോടിയായി ബംഗാള് മുഖ്യമന്ത്രി മമത ബാനര്ജി പ്രതിപക്ഷത്തെ നയിക്കണമെന്നും തൃണമൂല് കോണ്ഗ്രസിന്റെ മുഖപത്രമായ ജാഗോ ബംഗ്ലാ. രാഹുല് ഗാന്ധിക്ക് സാധിച്ചില്ല, മമതയാണ് ഇതര മുഖം എന്ന തലക്കെട്ടിലാണ് ലേഖനം പ്രസിദ്ധീകരിച്ചിട്ടുള്ളത്.ലേഖനത്തിനെതിരെ സംസ്ഥാന കോണ്ഗ്രസ് രംഗത്തുവന്നു. ഇത്തരം പ്രസ്താവനകള് ബി.ജെ.പിയെ സഹായിക്കുമെന്നും പാര്ട്ടി ഈ നിലപാടിനെ ശക്തമായി എതിര്ക്കുന്നതായും നേതാക്കള് പറഞ്ഞു. ടി.എം.സിയുടെ വിലപേശലിന്റെ ഉദാഹരണമാണിത് സംസ്ഥാന കോണ്ഗ്രസ് പ്രസിഡന്റും എം.പിയുമായ ആദിര് രഞ്ജന് ചൗധരി വ്യക്തമാക്കി. എല്ലാ പ്രതിപക്ഷ പാര്ട്ടികളും ഒന്നിക്കണമെന്ന് മമത ബാനര്ജി പറയുന്നു. മറുവശത്ത്, ഒരു കക്ഷിയുമായും ആലോചിക്കാതെ അവര് മറ്റ് പാര്ട്ടികളെ അപമാനിക്കുകയാണ്. താന് പ്രധാനമന്ത്രിയാകണമെന്ന് പാര്ട്ടി മുഖപത്രത്തില് എഴുതാന് അവര് ആവശ്യപ്പെടുന്നു. ഇത് നിര്ഭാഗ്യകരമാണ്. ഈ നിലപാടിനെ ഞങ്ങള് ശക്തമായി എതിര്ക്കുന്നു രഞ്ജന് ചൗധരി പറഞ്ഞു. പ്രതിപക്ഷ നിരയിലെ വിയോജിപ്പുകള് കാണാന് ബി.ജെ.പി ആഗ്രഹിക്കുന്നു. ഇത് ബി.ജെ.പിയെ കൂടുതല് ശക്തമാക്കും. പ്രതിപക്ഷത്തെ നയിക്കുന്നതില് രാഹുല് ഗാന്ധി യോഗ്യനാണോ അനര്ഹനാണോ എന്ന് തീരുമാനിക്കാന് ടി.എം.സി മുഖപത്രത്തിന് കഴിയില്ല. ദീദിയുടെ ശൈലി മോദിയുടേതിന് സമാനമാണ്. 2014 ലോക്സഭാ തെരഞ്ഞെടുപ്പിന് വളരെ മുമ്ബുതന്നെ അദ്ദേഹം സ്വയം പ്രധാനമന്ത്രി സ്ഥാനാര്ത്ഥിയാണെന്ന് പ്രഖ്യാപിച്ചു. ദീദിയും അതുതന്നെ ചെയ്യുന്നു. എന്നാല്, ഇത് പ്രതിപക്ഷ ഐക്യത്തെ ദുര്ബലപ്പെടുത്തി ബി.ജെ.പിക്ക് നേട്ടമുണ്ടാക്കാന് വഴിയൊരുക്കും രഞ്ജന് ചൗധരി കൂട്ടിച്ചേര്ത്തു. കോണ്ഗ്രസ് ഇല്ലാത്ത ബി.ജെ.പി വിരുദ്ധ മുന്നണിയെക്കുറിച്ച് ഞങ്ങള് ഒരിക്കലും ചര്ച്ച ചെയ്യുന്നില്ലെന്നും പക്ഷേ, മോദിക്ക് ബദലായി രാഹുല് ഗാന്ധി ഇതുവരെ ഉയര്ന്നുവന്നിട്ടില്ലെന്നും ലേഖനം ചൂണ്ടിക്കാട്ടുന്നു. രാജ്യത്തിന്റെ ബദല് മുഖമാണ് മമത. ഇവരെ ഉയര്ത്തിക്കാട്ടി രാജ്യമെമ്ബാടും പ്രചാരണം ആരംഭിക്കും. രാജ്യത്തിന് ഒരു ബദല് ആവശ്യമാണെന്ന് തൃണമൂലിന്റെ മുതിര്ന്ന നേതാവും എം.പിയുമായ സുദീപ് ബന്ദ്യോപാധ്യായ കഴിഞ്ഞദിവസം പറഞ്ഞിരുന്നു. എനിക്ക് വര്ഷങ്ങളായി രാഹുല് ഗാന്ധിയെ അറിയാം. പക്ഷേ മോദിക്ക് ബദലായി അദ്ദേഹം ഒരിക്കലും ഉയര്ന്നുവന്നിട്ടില്ലെന്ന് പറയാന് ഞാന് നിര്ബന്ധിതനാകുന്നു എന്നാണ് അദ്ദേഹം പറഞ്ഞത്. രാഹുല് ഗാന്ധിക്ക് പലതവണ അവസരം ലഭിച്ചെങ്കിലും അതിലെല്ലാം പരാജയപ്പെട്ടു. കോണ്ഗ്രസുമായി ചേര്ന്നായിരിക്കും ബദല് സഖ്യം. എന്നാല്, പ്രചാരണത്തില് ശക്തമായ ഒരു മുഖം ഉണ്ടായിരിക്കണം, ആ മുഖം മമതാ ബാനര്ജിയാണ് ലേഖനം വ്യക്തമാക്കുന്നു. എന്നാല്, കോണ്ഗ്രസിനെ തള്ളിക്കളയാന് പാര്ട്ടി ആഗ്രഹിക്കുന്നില്ലെന്നും മോദിയെ നേരിടുന്നതില് മമതക്ക് സാധിക്കുമെന്നുമാണ് ലേഖനം ഉദ്ദേശിച്ചതെന്ന് തൃണമൂല് വക്താവ് കുനാല് ഘോഷ് വ്യക്തമാക്കി. ഞങ്ങള് ഒരിക്കലും കോണ്ഗ്രസിനെ അപമാനിച്ചിട്ടില്ല. അവരില്ലാതെ ഒരു സഖ്യം ഉണ്ടാക്കണമെന്ന് ഞങ്ങള് പറയുന്നില്ല. നരേന്ദ്ര മോദിക്ക് ബദലാണ് മമത ബാനര്ജി. ലോകത്തിലെ ഏറ്റവും ശക്തരായ രാഷ്ട്രീയക്കാരുടെ പട്ടികയില് ഇന്ത്യയില്നിന്നുള്ള രണ്ടുപേരെയാണ് ടൈം മാഗസിന് തെരഞ്ഞെടുത്തത്. അത് മോദിയും മമതയുമാണ്. അതിനാല് മമതയാണ് മോദിക്ക് ബദലെന്ന് ലോകം കരുതുന്നു കുനാല് ഘോഷ് പറഞ്ഞു. അതേസമയം, വിഷയത്തില് പ്രസക്തിയില്ലെന്നും ഇത് തള്ളിക്കളയണമെന്നും ബി.ജെ.പി സംസ്ഥാന അധ്യക്ഷന് ദിലീപ് ഘോഷ് പറഞ്ഞു. ജാഗോ ബംഗ്ല അധികപേരും വായിക്കാത്ത പത്രമാണ്. സ്വന്തം നേതാവ് പ്രധാനമന്ത്രിയാകണമെന്ന് അവര് പറയുന്നു. എന്നാല്, പ്രധാനമന്ത്രി ആരാകണമെന്ന് ജനങ്ങളാണ് തീരുമാനിക്കേണ്ടത് ദിലീപ് ഘോഷ് പറഞ്ഞു.